يوسيپ بروز تيتو (كيريلى صيربى كرواتى: Јосип Броз Тито  Josip Broz Tito) (مولود باسم: Josip Broz, 7 او 25 مايو 1892 — 4 مايو 1980) كان ثورى و رئيس يوجوسلاڤيا و الامين العام و بعدين رئيس لرابطه الشيوعيين فى يوجوسلاڤيا من سنة 1943 حتى وفاته. قاد حرب العصابات ضد المانيا النازيه فى الحرب العالمية الثانية في بلده يوجوسلافيا. كان برتبة مشير و قائد الاعلى للجيش الشعبى اليوجوسلافى . مع ان تيتو يعتبر دكتاتور سياسته الاقتصاديه و الخارجيه كانت ناجحة جداً و كان واحد من مؤسسين حركة عدم الانحياز و اول امين عام ليها. كمان كان واحد من مؤسيين مكتب الاعلام الشيوعي. اتولد فى كرواتيا شارك لاول مرة فى احتفال عيد العمال العالمى سنة 1910 , اتجند فى الجيش فى سنة 1913 , و اعتقلوه بتهمة الدعايه ضد الحرب العالميه الاولى و بعدين بعتوه عشان يحارب ضد الروس فى سنة 1915 و اتئسر بعد ما اتصاب فى الحرب و اخدوه هو و اسرى تانيين على روسيا. فضل فى المستشفى سنة كاملة بيتعالج و بعدين اخدوه على معسكر اعتقال الاسرى فى جبال الأورال, و هناك اختاروه المساجيين الاسرى عشان يبقى زعيم ليهم, و حصلت الثوره الروسيه و اقتحم مجموعة من العمال السجن عشان يحرروا اللى محبوسين فى السجون الامبراطوريه الروسيه اللى الثوار وقعوها , فطلع مع اللى طلعوا, بعد كدا انضم ل بلاشڤه الروس عشان يقوموا ب الثورة البلشڤيه و بسبب كدا اتمسك عشان دعمه للبلاشڤه بس هرب تانى.